**Otázky VÚC zo dňa 21.08.2020**

**K Štatútu RP:**

1. *Ako zabezpečiť, aby každá komora mala rovnaký počet členov – návrh na zmenu formulácie: „každá komora má rovnaký počet hlasov nie členov“.*

Štatút RP bol upravený, avšak v prípade, že bude zvolený prístup s nerovnakým počtom členov, hlasovanie je potrebné upraviť špecificky v rokovacom poriadku.

1. *V prípade, že v území kraja bude viac území UMR predpokladá sa, že v Rade partnerstva bude aj viac komôr  UMR?*

Môže byť viac komôr UMR, pričom budú zdieľať hlas patriaci jednej komore.

1. *V Komore UMR je hlasovanie podľa počtu obyvateľov, čo je diskriminačné voči obciam, lebo zvyčajne krajské mesto má viac obyvateľov ako všetky obce dokopy v UMR – návrh na zmenu hlasovania.*

V Dohode o spolupráci v UMR, ktorou sa inštitucionalizuje UMR, v časti venovanej spôsobu hlasovania, môže byť uvedený poistný mechanizmus, ktorý zabezpečí že jadrové mesto nebude môcť prehlasovať všetky ostatné obce v UMR.

1. *V Komore UMR nie je zastúpený žiaden socioekonomický partner z dotknutého územia, žiadna štátna správa, a ani región, čo je proti nariadeniu EK a princípu partnerstva. Navrhujeme kombinovaný systém hlasovania, tak aby bol zachovaný princíp partnerstva.*

Komora UMR je kreovaná jadrovým mestom a susediacimi obcami. V Dohode o spolupráci v UMR je žiadúce aby bolo určené, že v Kooperačnej rade budú pôsobiť aj ďalší socio-ekonomickí partneri a zároveň ošetrené, akým spôsobom budú nominovaní a budú spolurozhodovať.

1. *Členovia za UMR by mali byť z rôznych sektorov, nielen obce daného územia a hlasovanie by určite nemalo byť pomerne podľa počtu obyvateľov – návrh na rovné hlasovanie, každý člen ma jeden hlas.*

V Dohode UMR môže byť uvedený spôsob rozhodovania, mechanizmus hlasovania a zloženie socio-ekonomických partnerov, aby sa zabezpečila želaná proporcionalita.

1. *Riešiť hlasovanie v Rade partnerstva tak, že za komoru UMR hlasuje iba jeden zástupca (prípadne 2, ak budú 2 UMR). Je to rovnaký princíp ako pri SPR, kde rovnako okres bude zastupovať v RP iba jeden zástupca. Zamedzí sa tým duplicite členov.*

Sú dve možnosti. V prípade, že bude na území samosprávneho kraja viacero UMR – jednak môže byť v RP viac komôr UMR zdieľajúcich hlas jednej komory alebo v jednej komore UMR budú zástupcovia viacerých UMR a bude upravený spôsob, akým budú prijímať rozhodnutia tak, aby bola zachovaná autonómia rozhodovania o špecificky vyčlenených prostriedkoch.

V RP nebolo uvažované o zastúpení centrálnych orgánov štátnej správy / ministerstiev, ale odporúčané zastúpenie regionálnej štátnej správy. Konzultácie na úrovni centrálnych orgánov štátnej správy sa uskutočnia prostredníctvom MIRRI.

1. *Návrh na vymedzenie SPR schvaľuje Rada partnerstva – no vznik Rady partnerstva podľa Štatútu už predpokladá existenciu SPR. Očakáva sa, že na prvom zasadnutí RP, kde budú napr. zástupcovia RZMO sa zadefinujú SPR a tieto následne „nahradia“ RZMO.*

RP schváli, že štruktúra PHRSR bude sledovať vymedzené teritoriálne rozdelenie podľa SPR. Keďže členov RP menuje župan, nie je však problém, aby realizoval menovaním zástupcov SPR dohodnutú nomináciu pred formálnym schválením zacielenia stratégie na vymedzené SPR.

1. *Čl. 7, p. 1 – kooperačné rady SPR sa zriaďujú za účelom „návrhu výberu projektových zámerov“ pre schválenie Radou partnerstva. Znamená to, že celá RP hlasuje o „návrhu výberu“ ako celku, alebo sa zaoberá jednotlivými projektovými zámermi? V prípade nepodporenia niektorého návrhu zo strany Kooperačnej rady existuje pre predkladateľa projektu nejaký „opravný prostriedok“?*

Návrh projektov za špecifický cieľ SPR dáva kooperačná rada SPR, ak je SPR inštitucionalizovaná. Ak nie je, tak sa na to, že sa projekty viažu k SPR pri ich nominácii prvotne neprihliada. RP sa zaoberá jednotlivými projektovými zámermi. Projektové zámery sa sústredia v zásobníku projektov na návrh ktoréhokoľvek člena RP, alebo na návrh komôr. Neschválenie projektového zámeru v danom čase neznamená jeho vyradenie zo zásobníka projektov. Projektové zámery v zásobníku projektov sa môžu dopracovávať a vyvíjať v čase.

1. *Obce, mestá patriace do UMR budú vyčlenené z SPR alebo budú zahnuté do UMR aj SPR? Ako riešiť situáciu, keď obce odmietnu byť súčasťou SPR? Sú vytvorené vzory Zmlúv o spolupráci SPR/UMR?*

Vzory zmlúv o spolupráci nebudú vytvorené, ale MIRRI odporúča kľúčové body, ktoré by mali obsahovať: 1. vymedzenie SPR/UMR, 2. spôsob kreovania kooperačnej rady SPR/UMR, 3. Spôsob rozhodovania v kooperačnej rade, 4. Spôsob schvaľovania IUS SPR ak bude zároveň PHRSR skupiny obcí a aktualizácie týchto dokumentov. Obce môžu byť aj v UMR aj v SPR, ale nemôže ich v tomto prípade zastupovať v RP jeden a ten istý zástupca. Obce, ktoré odmietnu byť súčasťou inštitucionalizovanej spolupráce v rámci SPR/UMR sa nebudú podieľať na rozhodovaní v rámci kooperačnej rady SPR/UMR a ani príslušnej komore RP, môžu sa však podieľať na práci RP a tvorbe IÚS samosprávneho kraja.

1. *Ako máme postupovať pri formovaní RP do doby, kedy budú zadefinované UMR?* V auguste 2020 je potrebné mať jasnú predstavu ako bude kreovaná RP, aké UMR resp. SPR, pričom formálne menovanie prebehne v septembri 2020.
2. *Existuje návrh / očakávanie zloženia Kooperačných rád UMR / SPR?*

Nie.

1. *Privítali by metodické usmernenia k tvorbe pracovných odborných skupín na úrovni SPR a na úrovni VUC.*

Uvedené nahradia konzultácie s expertmi MIRRI, keďže organizácia práce v každej VUC môže byť špecifická napr. v dôsledku inak zadefinovaných komôr.

1. *Je možné ustanovenia Štatútu modifikovať vzhľadom na špecifiká jednotlivých krajov?* Áno, dokonca sa predpokladá vzhľadom na existujúce špecifiká krajov.
2. *Určiť funkčné obdobia príslušných orgánov RP.*

Môže určiť župan v menovacom dekréte, v prípade potreby napríklad s možnosťou predĺženia.

**K Metodike IÚS:**

1. *Je dobre, že sa dostáva IUS a PHRSR do synergického postavenia, ale matematický výraz IUS=PHRSR nevystihuje celkom presne v akom postavení sú a majú byť tieto dve stratégie . Lepší je výraz PHRSR ≥ IUS, ktorý naznačuje, že PHRSR má širší rozsah a obsahuje aj to, čo IUS nebude riešiť.*

PHRSR = IUS = jeden komplexný strategický dokument pre územie samosprávneho kraja, na implementáciu ktorého používame rôzne finančné nástroje.

Časť, ktorá sa týka EŠIF je IUI, v rámci IUS, tam naozaj platí PHRSR ≥ IUI.

1. *Metodika v prílohe 2. odporúča definovanie jadrových sídiel UMR ako BA + 17 ďalších. Súčasne udáva podmienku minimálneho počtu obyvateľov v jadrovom urbanizovanom území UMR. Sú termíny jadrové sídlo UMR, jadrové mesto a jadrové urbanizované územie UMR synonymá?*

Jadrové sídlo a jadrové mesto sú synonymá. Jadrové urbanizované územie predstavuje mesto a jeho zázemie intenzívnych interakcií jadrového mesta a jeho okolia.

1. *Metodika pre zásady a postup definovania UMR  udáva podmienku -  územie je tvorené minimálne územím jadrového mesta a priamo susediacich obcí.*

*Navrhujeme podmienku preformulovať nasledovne: „územie je tvorené minimálne územím jadrového sídla UMR a priamo susediacich obcí v rámci spádovej oblasti/spádového územia jadrového sídla“.*

V metodike sa uvádza, že napriek objektívne definovaným parametrom pre definovanie UMR je dôležitý aj subjektívny faktor – kapacita pre spoluprácu. To otvára možnosti riešenia prípadov ako je uvedené v otázke.

1. *PHRSR VÚC = IUS - vzniká problém v kompetenciách. PHRSR VÚC schvaľuje zastupiteľstvo kraja vrátane akčných plánov (zákon 539/2008). Metodika predpokladá, že RP schvaľuje IUS a predkladá ju následne na schválenie zastupiteľstvu v rozsahu vízia, ciele, priority, integrované balíčky a MU. Samosprávny kraj rovnako v zmysle zákona PHRSR (IUS) monitoruje, zabezpečuje jeho realizáciu, schvaľuje zmeny, čo v zmysle metodiky je aj úlohou Rady partnerstva.*

RP sa v zmysle metodiky konsenzuálne dohodne na návrhu ako je popísané v otázke a tento je následne predložený zastupiteľstvu VUC na schválenie. Cez schválenie Štatútu RP, VUC splnomocňuje RP na schvaľovanie projektov v zmysle metodiky.

Novelizáciou Zákona č. 539/2008 Z. z. o podpore regionálneho rozvoja je ambíciou MIRRI uvedené kompetencie vyjasniť, vrátane územnej koordinácie sektorálnych investícií.

1. *Môžu existovať SPR bez spoločnej PHRSR? Buď ako „neformálne“ zoskupenia, ktoré nebudú formálne mať kompetencie Kooperačnej rady, alebo ako Kooperačné rady, no bez „nutnosti“ vytvárať spoločné PHRSR?*

Spracovanie špecifickej časti PHRSR/IUS VUC zameranej na rozvoj jednotlivých SPR nie je podmienené inštitucionalizáciou SPR dohodou o spolupráci obcí v SPR. Až spracovanie a schválenie spoločného PHRSR skupiny obcí tvoriacich SPR predpokladá inštitucionalizáciu SPR dohodou obcí. Tento prístup môže byť nápomocný pre menšie obce, ktoré si vlastné projekty môžu integrovať do spoločnej širšej stratégie a nemusia si spracovávať vlastné PHRSR a zároveň sa kľúčové časti nimi spracovanej a dohodnutej spoločnej stratégie ( PHRSR SPR) stávajú súčasťou PHRSR/IUS VUC.

To znamená, že SPR môžu existovať ako definované územia so špecifickými potrebami v rámci PHRSR/IUS VUC, ale nemusia byť inštitucionalizované, môžu existovať ako neformálne zoskupenia a nemusia mať svoje vlastné PHRSR. Avšak v optimálnom prípade sú SPR inštitucionalizované dohodou obcí na území SPR a vytvorením spoločného PHRSR skupiny obcí na území SPR.

1. *Vzhľadom na nejednotnosť a rozličnosť používaných indikátorov v rôznych národných stratégiách je na každej VÚC, aby si zadefinovala vlastnú sadu indikátorov a štruktúru strategických a špecifických cieľov?*

V tejto fáze je v kompetencii VUC definovať indikátory tak, aby jasne ukazovali progres vo vzťahu k jednotlivým regionálnym prioritám/cieľom. Neskôr sa indikátory na regionálnej úrovni, ktoré sa týkajú IUI, budú agregovať v spolupráci s riadiacim orgánom do indikátorov pre Operačný program Slovensko.

1. *Očakáva sa pri príprave Vstupnej správy aj „externý“ pripomienkovací proces?*

Externý pripomienkovací proces sa bude realizovať formou konzultácií s MIRRI v zmysle prezentovaného harmonogramu resp. konzultáciami s ostatnými orgánmi centrálnej štátnej správy a inými formami zvolenými VUC (napr. expertíznym posúdením) podľa potreby a dohody v rámci RP.

**K Integrovaným územným investíciám:**

1. *V ktorom kroku aktuálneho procesu prípravy novej PD bude možné hovoriť o „schválených alokáciách na realizáciu integrovaných stratégií“ pre jednotlivé VÚC ?*

Finančné alokácie budú definitívne známe až po schválení Partnerskej dohody 2021 – 2027 a po schválení OP Slovensko. Dovtedy sú finančné alokácie predbežné.

1. *Aká bude alokácia pre UMR? Celková alokácia na UMR sa bude deliť?*

Finančná alokácia na UMR je stále predmetom diskusií. Min. 6% je celková alokácia z ERDF na všetky UMR spolu.

1. *Z hľadiska určenia priorít územia – budú tieto podliehať schvaľovaniu mimo úrovne Rady partnerstva? Napríklad, ak si územie (hypoteticky) povie, že chce všetky zdroje investovať do ochrany životného prostredia a do toho vyplývajúcich cieľov a projektov, môže v tomto rozhodnutí nastať korekcia z národnej úrovne? Ako sa zabezpečí koordinácia tohto regionálneho cieľa s aktivitami v PO2?*

Určenie priorít je v plnej kompetencii územnej samosprávy, ku korekciám môže byť územná samospráva motivovaná v procese koordinácie a negociácií finančných alokácií s EK a MIRRI pri tvorbe OP Slovensko.

1. *Definovanie kľúčových/nosných operácií – ide o „operácie strategického významu“, ktoré definuje odkazovaný návrh európskej legislatívy (2018-0196(COD)? Ak áno, ako je plánované zabezpečiť riadenie týchto projektov – ak budú financované z EŠIF (ako IÚI), budú riadené na úrovni VÚC (teda Radou partnerstva)? Ak nejde o „operácie strategického významu“, čo z odkazovanej legislatívy je špecificky myslené?*

V zmysle metodiky sa kľúčové/nosné operácie, ktoré definuje PHRSR VÚC a ktorých realizácia nie je v kompetencii VÚC, vymenujú v osobitnej časti Vstupnej správy tak, aby boli následne na základe negociácií zaradené do Národného investičného plánu SR a OP Slovensko, v zodpovednosti rezortov. Vo fáze finalizácie PHRSR/IUS VÚC sa premietne výsledok negociácií do výsledného návrhu tohto dokumentu.

1. *Aký je rozhodovací mechanizmus, čo z navrhovaných nosných operácií bude z prostriedkov EŠIF podporené?*

Vstupná správa obsahujúca zoznam kľúčových/nosných operácií, ktorých realizácia nie je v kompetencii VUC je postúpená na MIRRI - zodpovedným útvarom za OP Slovensko a za Národný investičný plán SR (NIP), ktoré vedú rokovania o ich zaradení do OP Slovensko resp. NIP v rámci MIRRI a centrálnych orgánov štátnej správy. Spätná informácia ide naspäť na samosprávny kraj.

1. *Aký je mechanizmus vzniku projektových zámerov?*

MIRRI definuje vzorový formulár projektového zámeru spolu s minimálnym rozsahom údajov. Za účelom minimalizácie byrokratickej záťaže pri tvorbe projektových zámerov budú tieto obsahovať iba nevyhnutný rozsah údajov nevyhnutných na prerokovanie a následné schvaľovanie projektových zámerov Radou partnerstva.

1. *Je pri spracovaní predkladaných projektových zámerov nejaký filter na úrovni Rady partnerstva / Kooperačnej rady – alebo je „všetko“ predložené súčasťou zásobníka ?*

Všetky navrhované projektové zámery tvoria zásobník projektov. Cez jednotlivé komory sa projektové zámery dostávajú na rokovanie RP, na ktorej je konečné rozhodnutie o výbere na realizáciu – zaradení do IUI.

1. *Jadrom IÚS musí byť stratégia integrovaného hospodárskeho rozvoja - to otvára otázky prepojenia aj na financie z PRV a ďalších fondov mimo EŠIF špecifických pre poľnohospodárstvo. Plánuje sa na úrovni MIRRI koordinácia aj pre tieto témy s príslušnými ministerstvami?*

Áno, s Programom rozvoja vidieka je potrebné zabezpečiť koordináciu a previazanosť.

Rovnako je potrebné zabezpečiť aj koordináciu s programami cezhraničnej spolupráce. Bude to predmetom dohody s MPaRV SR.

1. *Aký bude mechanizmus vyhodnocovania návrhov na požiadavky na zaradenie do NIP?*

Uvedené vyplynie z rokovania medzi MIRRI a Ministerstvom financií SR. Cieľom MIRRI je, aby sme v maximálne možnej miere podporili záujmy, ktoré vyplynú z potrieb územia.

1. *Ak obec predloží projektový zámer, ktorý nemá v existujúcej PHRSR (prípadne ani v územnom pláne), môže byť takýto zámer schválený RP?*

V zmysle zákona projekt nemôže byť financovaný z verejných zdrojov pokiaľ je v rozpore s územným plánom alebo s PHRSR, teoreticky projekt môže byť RP vybraný na realizáciu a navrhovateľovi projektového zámeru môže byť daný čas, aby splnil zákonnú požiadavku.

**Otázky Únie miest Slovenska zo dňa 19.08.2020**

**K Štatútu RP:**

1. *Štatút RP vychádza z platného zákona o podpore regionálneho rozvoja, ktorý je však už v mnohých otázkach neaktuálny /prekonaný, pričom jednou zo základných zmien by mala byť zákonná úprava, ktorá by zohľadňovala aj podmienky súvisiace s podporou RR v rámci podpory EÚ po roku 2020.*

Pripravené a schválené dokumenty musia vychádzať z platnej legislatívy SR.

1. *Preformulovať (čl. 1, bod 2) nasledovne: „Rada partnerstva je stálym kolektívnym koordinačným orgánom pre realizáciu a plnenie cieľov politiky súdržnosti EÚ v území VÚC“*

Rada partnerstva sa zriaďuje nie ako jednoúčelová platforma pre realizáciu a napĺňanie cieľov politiky EU, ale ako permanentný inštitút partnerskej spolupráce na rozvoji VUC v zmysle zákona o podpore regionálneho rozvoja. Štatút nehovorí, že RP je súčasťou orgánu samosprávy, ale že je komunikačnou a kooperačnou platformou.

1. *Odporúčame doplniť (do čl. 1, bod 4) „zástupcovia štátnej správy, územnej a miestnej samosprávy, mimovládneho sektora a socio – ekonomických partnerov“ Súčasne odporúčame zadefinovať kritériá pre oprávnenosť socioekonomických partnerov definovať svojho zástupcu.*

Definovanie sociálno-ekonomických partnerov je jasne vymedzené v Zákone č. 539/2008 Z. z. o podpore regionálneho rozvoja nasledovne: „sociálno-ekonomickí partneri sú subjekty verejnej správy, podnikatelia a mimovládne organizácie pôsobiace v oblasti regionálneho rozvoja na miestnej, regionálnej alebo celoštátnej úrovni“. Štatút RP rešpektuje túto definíciu v zákone. O spôsobe svojho zastupovania rozhoduje každý sociálno–ekonomický partner.

1. *Vychádza sa zo zákona o podpore regionálneho rozvoja, keď stotožňuje PHRSR a IUS predkladaný formou Vstupnej správy k PHRSR...Nesúhlasíme, aby tento dokument schvaľovalo zastupiteľstvo VÚC.*

Spojenie PHRSR VUC a IUS je logické, nevyhnutné a zabezpečuje integrovaný prístup. Nemôžu byť na jednej úrovni dve integrované rozvojové stratégie, navyše ak absolútna väčšina zdrojov podpory regionálneho rozvoja je práve zo zdrojov EU prostredníctvom integrovaných územných investícií (IUI), pre prístup ku ktorým je IUS hlavným predpokladom. V zmysle Metodiky majú mestá a obce v územiach udržateľného mestského rozvoja autonómiu v rozhodovaní o operáciách financovaných zo špecifických zdrojov pre podporu UMR, navyše vo svojich stratégiách UMR môžu počítať s oveľa väčšími zdrojmi zahrnutými v IUI VUC, a to na základe integrácie ich stratégií do IUS VUC.

1. *V záujme určenia pravidiel rokovania a najmä rozhodovania, trvať na požiadavke, aby Rada partnerstva bola povinná schváliť svoj rokovací poriadok.*

VÚC bolo odporučené riešiť špecifiká práve v rámci Rokovacieho poriadku, ktorý si RP schvaľuje.

1. *V Komore miestnej územnej samosprávy neodporúčame hlasovať jednoduchou väčšinou, ale váženým hlasovaním. Odporúčanie pre zabezpečenie spravodlivého váženého hlasovania je v texte odporúčaní pripravenom ÚMS. Predsedom komory UMR je primátor jadrového sídla, a preto nebude volený.*

Návrh metodiky aj štatútu predpokladá vážené hlasovanie v komore územnej samosprávy. Zloženie komory UMR je definované v právnom akte upravujúcom spoluprácu v rámci UMR. Je možné v ňom upraviť aj logickú požiadavku na predsedu komory.

1. *Odporúčame požadovať vysvetlenie, kto bude zabezpečovať administratívne úlohy pre UMR a SPR.*

Uvedené musí byť upravené v dokumentoch pre UMR a SPR, nie Štatúte RP.

1. *Je potrebné, aby v Štatúte RP bolo vopred zadefinované, ktorí zo socio- ekonomických subjektov pôsobiacich v území daného VÚC, bude členom RP a bude mať právo nominovať svojho zástupcu do RP.*

Každý samosprávny kraj si uvedené bude definovať v nadväznosti na svoje potreby a špecifiká v Štatúte RP a ďalej v Rokovacom poriadku, ak potrebné.

1. *Odporúčame presne stanoviť, kto je členom Komory miestnej samosprávy, a to: – primátor krajského a primátori okresných miest - zástupcovia všetkých ZMOS v území tak , aby bolo územie zastúpené celoplošne...*

Stanovenie členov komôr nie je predmetom vzoru Štatútu RP vzhľadom na špecifiká prístupov VÚC ku kreovaniu komôr

1. *Podľa čl.3, bod (4 ) je Predsedom RP predseda VÚC. Ak podpredsedu volí predsedníctvo...odporúčame požadovať zjednotenie jednotlivých ustanovení. (pripomienka k čl.9, bod 12)*

Je možné to upraviť v kompetencii VÚC.

1. *V celom texte návrhu Štatútu RP (aj návrhu „Metodiky“) sa vo vzťahu k postaveniu SPR a UMR, resp. komore UMR, používa pojem „autonómny“, ktorého chápanie nie je dostatočne jasné a chýba v úvodnej časti Vymedzenie pojmov. Odporúčame, aby Štatút RP pre každú VÚC obsahoval definíciu autonómnosti.*

Pojem autonómny je synonymum slova nezávislý, samostatný.

1. *Odporúčame, aby v Komore miestnej samosprávy boli zastúpené krajské a okresné mestá a zástupcovia všetkých ZMOS na území VÚC, tzn. že považujeme za potrebné zabezpečiť, aby zastúpenie malo celé územie VÚC.*

V RP by mali byť zastúpené územné samosprávy z celého územia VÚC, preto je odporúčané, aby komoru miestnej samosprávy tvorili zástupcovia z každej SPR.

**K Metodike IÚS:**

1. *V súvislosti s prístupom IÚS versus kompetencie VÚC odporúčame presadzovať, aby v priamej gescii VÚC boli len IÚS pre územie daného kraja, nie IÚS pre UMR/SPR. Iniciovanie vzniku IÚS pre UMR alebo SPR má ísť zdola, tzn. na základe iniciatívy a dohody príslušných miest a obcí.*

IUS je dokument pre územie celého samosprávneho kraja, preto logicky integruje všetky dokumenty na nižšej úrovni, vrátane všetkých IUS pre UMR a SPR v danom území, pri ponechaní príslušnej rozhodovacej autonómie ako je uvedené v metodike a štatúte